AARHUS: Mens Aarhus Letbane stadig bøvler med at få lov til at køre med passagerer på første etape, er Aarhus Kommune i fuld gang med at planlægge letbanens etape 2.

Planlægningen har været i gang længe, men blev ramt af noget af en showstopper, da det viste sig at koste over 100 millioner kroner at sende letbanetoget ned ad ingeniørernes foretrukne rute, Vester Allé.

Så meget vurderer AffaldVarme og Aarhus Vand i hvert fald, at det vil koste at flytte de store varme- og vandledninger, der ligger under Vester Allé og Thorvaldsensgade.

Heldigvis har forslaget til linjeføring været ude i en idéfase, hvor masser af mennesker har bidraget med alternative forslag.

Ud af de mange forslag har kommunens eksperter håndplukket seks forslag til alternative letbaneruter. De forelægges Magistraten på mandag.

Hvilke forslag, politikerne vælger, afhænger af, hvad de vil med letbanen.